Francois Hougaard praat oor gerugte ná Reeva se doodFrancois Hougaard. (Foto: Instagram) Francois Hougaard, voormalige Springbok- en Blou Bul-rugbyspeler, het in ŉ seldsame onderhoud gepraat oor gerugte dat hy in 2013 ŉ selfoonboodskap aan sy voormalige meisie, Reeva Steenkamp (29), gestuur het en dat dít aanleiding gegee het tot ŉ rusie wat uiteindelik tot haar dood gelei het. Steenkamp is op Valentynsdag 2013 deur haar kêrel, Oscar Pistorius, in ŉ badkamer in Pistorius se spoghuis in Silver Lakes, Pretoria, doodgeskiet. Pistorius is in Junie 2016 tot ses jaar tronkstraf gevonnis vir die moord op Steenkamp, maar die appèlhof het later sy vonnis tot 13 jaar en vyf maande verleng. Pistorius se aansoek aan die konstitusionele hof om teen sy vonnis te appelleer het misluk. Die 32-jarige voormalige Paralimpiese atleet dien tans sy tronkstraf in die Atteridgeville-gevangenis uit. Destyds, kort ná Steenkamp se dood, het gerugte die ronde gedoen dat Hougaard, ŉ voormalige kêrel van Steenkamp, ŉ selfoonboodskap aan haar gestuur het en dat sy en Pistorius die tragiese aand van haar dood oor dié boodskap rusie gemaak het. Hougaard (31) het onlangs in ŉ onderhoud met Daily Mail uiteindelik oor dié gerugte gepraat en gesê hy het teen daardie tyd niks meer met Steenkamp te doen gehad nie. “Almal het gesê ek het vir Reeva ŉ boodskap gestuur en dit is hoekom hy [Pistorius] haar geskiet het. Ek het niks meer met haar te doen gehad nie, maar dit is al waaroor mense my gevra het. Dit was geestelik ŉ baie moeilike ding om deur te gaan,” het hy gesê. Reeva Steenkamp. Foto: Boikhutso Ntsoko/SAPA Hougaard het in die onderhoud vertel hoe swaar Steenkamp se dood vir hom was, aangesien hulle “’n hele ruk lank” in ŉ verhouding was. “Een van my beste vriende het my teen 07:00 gebel terwyl ek besig was om gholf te speel om my te vertel wat gebeur het. Hy was die eerste om by die huis te kom. Dit is ŉ skok om so iets te hoor, nie waar nie? Dit was moeilik.” Hy sê hy het daarna ŉ sielkundige gaan sien om hom te help om die gebeure te verwerk. “Dit het my geleer om negatiewe situasies te hanteer. Dit het my geleer om dinge om te swaai in positiewe dryfkrag en nie in sak en as te sit nie.” Hougaard speel tans vir die Worcester Warriors en woon op die Worcestershire-platteland in die westelike Middellande van Engeland. Buiten sy rugbyloopbaan het hy ook verskeie sakebelange in onder meer ŉ vitamienmaatskappy, ŉ kapitaalbefondsingsmaatskappy en eksotiese wild.